John Nyberg

John Fredrik Nyberg (s. 14. heinäkuuta 1996 Göteborg, Ruotsi) on ruotsalainen jääkiekkopuolustaja, joka pelaa SM-liigajoukkue Tampereen Ilveksessä. 
Ura.
Seuraura.
Nyberg on Härryda HC:n kasvatti. Hän pelasi myöhemmät juniorivuotensa kuitenkin Frölundassa, jossa Nyberg voitti U16 SM:n hopeaa vuonna 2012. Kaudella 2013–2014 hän oli J18 Elitissä Frölundan paras syöttäjä ja tehokkain puolustaja tehoilla 5+20=25. J18 Allsvenskanissa Nyberg oli joukkueen paras pistemies tehoilla 6+7=13. Hän voitti kauden päätteeksi sarjan pronssia. Nyberg pelasi ison osan kaudestaan myös Frölundan J20-joukkueessa, jota hän edusti kauden aikana myös Junior Club World Cupissa.
Dallas Stars varasi Nybergin kuudennella kierroksella 165. pelaajana . Hän teki Frölundan SHL-joukkueessamiesten pääsarjadebyyttinsä Mestarien liigassa 4. syyskuuta 2014 vieraissa sveitsiläistä Genève-Servetteä vastaan. Nyberg merkittiin Frölundan kolmospuolustajapariin Erik Gustafssonin viereen. Hänen pääsarjauransa alkoi kuitenkin heikosti, sillä Nyberg keräsi ottelusta teholukeman –3. SHL-debyyttinsä hän teki 18. syyskuuta 2014 vieraissa HV71:tä vastaan. Nyberg merkittiin Frölundan seitsemänneksi puolustajaksi. Hän sai ottelussa jääaikaa 4.47 minuuttia ja Nybergille merkittiin teholukema –1. Lokakuussa hän teki Frölundan kanssa kolmivuotisen SHL-sopimuksen. Nyberg pelasi kauden 2014–2015 aikana SHL:ssä 17 runkosarjaottelua tehden yhden syöttöpisteen. Hän pelasi myös seitsemän CHL-ottelua tehden yhden syöttöpisteen. Nyberg pelasi kauden aikana miesten pelejä myös HockeyAllsvenskanissa yhteensä 13 ottelun verran lainalla Oskarshamnin ja Moran joukkueissa. Hän pelasi suurimman osan kaudestaan kuitenkin Frölundan J20-joukkueessa, jonka varakapteenina Nyberg toimi. Hän voitti kauden päätteeksi J20 SuperElitin hopeaa.
Kaudeksi 2015–2016 Frölunda lainasi Nybergin Oskarshamnin Allsvenskan-joukkueeseen. Hän pelasi siellä 46 runkosarjaottelua tehopistein 1+8=9 ja viisi nousukarsintasarjan ottelua ilman tehopisteitä. Frölundan SHL-joukkueessa Nyberg pelasi kuusi runkosarjaottelua ilman tehopisteitä. Hän vahvisti kevätkaudella myös seuran J20-joukkuetta. Ensimmäisellä kokonaisella SHL-kaudellaan 2016–2017 Nyberg teki 49 runkosarjaottelussa tehot 7+8=15 ja 14 pudotuspeliottelussa yhden maalin. Hän teki SHL-uransa avausmaalin 6. lokakuuta 2016 Växjö Lakersia vastaan. Nybergin osuma syntyi ottelun ensimmäisessä erässä 17 sekuntia ennen erätaukoa. Hän voitti Mestarien liigan mestaruuden.
Toukokuussa 2017 Nyberg teki kolmivuotisen NHL-tulokassopimuksen Dallas Starsin kanssa. Seura lainasi hänet kaudeksi 2017–2018 kuitenkin vielä Frölundaan. Nyberg nousi joukkueen kapteenistoon. SHL-kauden päätteeksi, huhtikuussa 2018 hän liittyi koesopimuksella AHL-joukkue Texas Starsin vahvuuteen. Nyberg pelasi siellä kahdeksan pudotuspeliottelua tehden kaksi syöttöpistettä. Kauden 2018–2019 hän pelasi suurimmaksi osaksi Texasin AHL-joukkueessa, jossa Nybergin varsinainen tulokaskausi toi 44 runkosarjaottelussa tehot 1+5=6. Hän pelasi kauden aikana myös neljä ottelua ECHL-joukkue Idaho Steelheadsissa. Nyberg pelasi Texasissa myös alkukauden 2019–2020, kunnes tammikuussa 2020 Dallas Stars kauppasi hänet Pittsburgh Penguinsiin vaihdossa hyökkääjä Oula Palveen. Nyberg pelasi loppukauden AHL-joukkue Wilkes-Barre/Scranton Penguinsissa.
Kaudeksi 2020–2021 Nyberg palasi kotimaahansa ja siirtyi kaksivuotisella sopimuksella Brynäsiin. Hän oli neljällä osumallaan joukkueen eniten maaleja tehnyt puolustaja. Nyberg voitti myös Brynäsin sisäisen tehotilaston lukemalla +5. Kaudella 2021–2022 hänen keskimääräinen jääaikansa putosi edellisen kauden 18.42 minuutista 13.31 minuuttiin. Nybergin sopimus seuran kanssa purettiin lokakuussa 2021. Samana päivänä hänen vahvistettiin siirtyvän kevääseen 2024 asti kestävällä sopimuksella Linköpingiin. Nyberg voitti joukkueen sisäisen tehotilaston lukemalla +9. Kaudella 2023–2024 hän jakoi joukkueen sisäisen tehotilaston voiton Patrick Russellin kanssa lukemalla +9.
Nyberg siirtyi kaudeksi 2024–2025 kolmivuotisella sopimuksella HV71:een. Hän jäi alkukaudella 14 pelaamassaan ottelussa ilman tehopisteitä. Joulukuussa 2024 seura vuokrasi Nybergin loppuvuoden 2024 kattavalla sopimuksella SM-liigajoukkue Tampereen Ilvekseen paikkaamaan puolustuksen poissaoloja. Vuokrasopimuksessa oli myös optio hänen vuokraamisestaan loppukaudeksi 2024–2025. 31. joulukuuta 2024 Ilves tiedotti Nybergin vuokrasopimuksen jatkumisesta tammikuun loppuun. Sopimus sisälsi edelleen option loppukauden vuokrasta, jonka seura käytti muutamaa päivää ennen sopimuksen päättymistä ja uutisoi 27. tammikuuta Nybergin vuokrasopimuksen jatkumisesta kauden loppuun. Hän voitti kauden päätteeksi SM-pronssia. Toukokuussa 2025 Nybergin tiedotettiin jatkavan Ilveksessä kaksivuotisella sopimuksella.
Maajoukkueura.
Nyberg on pelannut Ruotsin A-maajoukkueessa yhdeksän ottelua tehden kaksi syöttöpistettä. Hän teki A-maajoukkuedebyyttinsä Euro Hockey Challengessa 5. huhtikuuta 2018 Norrköpingissä Slovakiaa vastaan. Nyberg merkittiin Ruotsin kakkospuolustajapariin Adam Almquistin viereen.
Nyberg on pelannut myös seitsemän nuorten maaottelua.
Pelityyli.
Elite Prospects-sivuston Erik K. Pirin kesällä 2017 tekemän analyysin mukaan Nyberg on monipuolinen puolustaja, joka omaa hyvän koon ja osaa pelata hieman fyysisesti. Hänellä on myös hyvät hyökkäyspään taidot, hyvät pelinavaustaidot ja kova laukaus. Nybergin heikkouksiin kuuluu luistelu, mutta hän on kuitenkin kehittänyt siinä itseään.